ছোট্ট জলায় একাই ছিল সে। ২০১৮ সালের জানুয়ারিতে এক ঝড়ে নিউজ়িল্যান্ডের উত্তর পূর্বের পাথুরে দ্বীপ নিউয়ে-তে উড়ে এসেছিল ম্যালার্ড প্রজাতির হাঁসটি। নিউজ়িল্যান্ডের ‘হাউস অব রিপ্রেজ়েন্টেটিভ্স’-এর স্পিকার ট্রেভরের নামে নাম রাখা হয়েছিল তার। সম্প্রতি কুকুরের আক্রমণে প্রাণ গেল ট্রেভর ম্যালার্ড-এর। শুক্রবার তার নামে তৈরি ফেসবুক পেজেই জানানো হয় খবরটি। এমনিতে ওই অঞ্চলে হাঁসের দেখা মেলে না। দক্ষিণ প্রশান্ত মহাসাগরের ওই প্রত্যন্ত দ্বীপের একমাত্র হাঁস ছিল ট্রেভর। ‘দ্য রক’ নামে বেশি পরিচিত ওই পাথুরে দ্বীপে নদী, পুকুর বা ঝরনা না থাকায় নিজের মতো করে এক চিলতে জমা জলেই আস্তানা নিয়েছিল সে। জল কমে গেলে জল ভরে দিয়ে যেত দমকল। স্থানীয় বাসিন্দাদের সঙ্গে ট্রেভরের বন্ধুত্ব দারুণ জমে উঠেছিল। তাঁরাই তাকে নিয়মিত খেতে দিতেন। সেও মাঝে মাঝে উড়ে গিয়ে বসত তাঁদের বারান্দায়। বন্ধুত্ব হয়ে গিয়েছিল একটা মোরগ, মুরগি আর ওয়েকা পাখির সঙ্গে। ট্রেভরের সঙ্গী খোঁজার কথাও উঠেছিল। জলাটি অত্যন্ত ছোট বলে তা আর হয়ে ওঠেনি। তার মৃত্যুতে নিউজ়িল্যান্ডের পার্লামেন্টের পক্ষ থেকে শোক প্রকাশ করেছেন স্পিকার। যে কুকুরগুলির হামলায় ‘বিশ্বের সব চেয়ে একাকী হাঁস’টির মৃত্যু হয়েছে, তাদের জেলে ভরার দাবি তুলেছেন অনেক নাগরিক!